N17-ongeluk: Pa, tweede kind sterf ookDie motor se wrak. Foto: ER24 Nadat ŉ ma en haar vierjarige dogter Sondag in ŉ ongeluk op die N17-snelweg in Brakpan aan die Oos-Rand op slag dood is, het die pa en tweede kind wat ook in die motor was ook intussen in die hospitaal gesterf. Kapt. Pearl van Staad, woordvoerder van die polisie, het aan Maroela Media bevestig dat die polisie ŉ saak van strafbare manslag ondersoek. “Die oorsaak van die ongeluk en verklarings van familielede sal alles deel vorm van die ondersoek,” het Van Staad gesê. “Omdat die kinders nog nie amptelik deur familielede uitgeken is nie, kan ons nog nie die name van die oorledenes bekend maak nie. Ek kan wel bevestig dat dit ŉ egpaar en hul twee kinders is wat gesterf het.” Maroela Media het vroeër berig lt.kol. Kobeli Mokheseng, woordvoerder van die Ekurhuleni-metropolisie, het gesê die ongeluk het in die oostelike rigting op die snelweg by die Heidelbergpad-brug gebeur. Volgens Mokheseng het die bestuurder van die ligbruin Toyota RunX beheer oor die motor verloor, waarna dit gerol en teen die brugpilaar gebots het. Mokheseng het vroeër gesê die man was 37 jaar oud en die vrou 32 jaar. Die tweede kind was glo 10 jaar oud.